Γνωμοδότηση της Επιτροπής των Περιφερειών για:

- την "Ανακοίνωση της Επιτροπής για τον ευρωπαϊκό κοινωνικό διάλογο, δύναμη εκσυγχρονισμού και αλλαγής", και

- την "Πρόταση απόφασης του Συμβουλίου για τη θέσπιση τριμερούς κοινωνικής συνόδου κορυφής για τη μεγέθυνση και την απασχόληση"

(2003/C 73/01)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Ανακοίνωση της Επιτροπής για τον ευρωπαϊκό κοινωνικό διάλογο, δύναμη εκσυγχρονισμού και αλλαγής και την Πρόταση απόφασης του Συμβουλίου για τη θέσπιση τριμερούς κοινωνικής συνόδου κορυφής για τη μεγέθυνση και την απασχόληση (COM(2002) 341 τελικό - 2002/0136 (COD))·

έχοντας υπόψη την απόφαση της Επιτροπής της 27ης Μαρτίου 2002 να ζητήσει σύμφωνα με το άρθρο 265, της Συνθήκης περί ιδρύσεως Ευρωπαϊκής Κοινότητας την γνωμοδότηση της Επιτροπής των Περιφερειών·

έχοντας υπόψη την απόφαση του Προέδρου της της 7ης Μαΐου 2002 να αναθέσει στην επιτροπή "Οικονομική και Κοινωνική Πολιτική" να καταρτίσει σχετική γνωμοδότηση·

έχοντας υπόψη την Ανακοίνωση της Επιτροπής για την προσαρμογή και ανάπτυξη του κοινωνικού διαλόγου σε κοινοτικό επίπεδο και το Σχέδιο απόφασης του Συμβουλίου που τροποποιεί την απόφαση 70/532/ΕΟΚ περί συστάσεως της Μονίμου Επιτροπής Απασχολήσεως των Ευρωπαϊκών Κοινοτήτων (COM (1998) 322 τελικό)·

έχοντας υπόψη το έγγραφο Ευρωπαϊκή Διακυβέρνηση: μια Λευκή Βίβλος (COM(2001) 428 τελικό)·

έχοντας υπόψη τη γνωμοδότηση με θέμα την Ανακοίνωση της Επιτροπής για την προσαρμογή και ανάπτυξη του κοινωνικού διαλόγου σε κοινοτικό επίπεδο και το Σχέδιο απόφασης του Συμβουλίου που τροποποιεί την απόφαση 70/532/ΕΟΚ περί συστάσεως της Μονίμου Επιτροπής Απασχολήσεως των Ευρωπαϊκών Κοινοτήτων (CdR 343/98 fin)(1)·

έχοντας υπόψη τη γνωμοδότηση με θέμα την Ευρωπαϊκή Διακυβέρνηση: μια Λευκή Βίβλος (CdR 103/2001 fin)(2)·

έχοντας υπόψη το σχέδιο γνωμοδότησής της CdR 250/2002 rev. που υιοθετήθηκε από την επιτροπή "Οικονομική και Κοινωνική Πολιτική" (εισηγητής: Sonny Berthold, Δήμαρχος του Εgtved, (DK/ΦΙΛ)·

εκτιμώντας ότι, τα παραδοσιακά πρότυπα διακυβέρνησης δεν ανταποκρίνονται στην πολύπλοκη πραγματικότητα της σημερινής κοινωνίας, και ότι η πολιτική αξιοπιστία και κύρος διέρχονται παντού βαθιά κρίση·

εκτιμώντας ότι, η συζήτηση για τις νέες μορφές διακυβέρνησης πρέπει να συμβάλλει στην προσέγγιση των κρατών μελών και των υποψηφίων χωρών·

εκτιμώντας ότι, είναι ευκταίο, αναφορικά με την μελλοντική ευρωπαϊκή ολοκλήρωση, και ιδιαίτερα τη διεύρυνση, να χαραχθεί μια σφαιρική στρατηγική για την διασυνοριακή, ενδοεδαφική και διακρατική συνεργασία·

υιοθέτησε κατά την 47η σύνοδο ολομέλειας της 20ής και 21ης Νοεμβρίου 2002 (συνεδρίαση της 20ής Νοεμβρίου), την ακόλουθη γνωμοδότηση.

ΟΙ ΑΠΟΨΕΙΣ ΚΑΙ ΣΥΣΤΑΣΕΙΣ ΤΗΣ ΕΤΠ ΓΙΑ ΤΗΝ ΑΝΑΚΟΙΝΩΣΗ

1. Γενικές Παρατηρήσεις

1.1. Όπως και προηγούμενες σχετικές ανακοινώσεις, η Ανακοίνωση της Επιτροπής για τον ευρωπαϊκό κοινωνικό διάλογο, δύναμη εκσυγχρονισμού και αλλαγής και την Πρόταση απόφασης του Συμβουλίου για τη θέσπιση τριμερούς κοινωνικής συνόδου κορυφής για τη μεγέθυνση και την απασχόληση(3), καθορίζει σειρά συγκεκριμένων μέτρων που επιδιώκουν την ενίσχυση του κοινωνικού διαλόγου σε όλα τα επίπεδα.

1.2. Η ΕΤΠ θεωρεί εξαιρετικά θετικές την συνεκτικότητα και την ανάπτυξη του ευρωπαϊκού κοινωνικού διαλόγου από το 1985 και συμφωνεί με την άποψη ότι ο κοινωνικός διάλογος μπορεί να αποτελέσει δύναμη οικονομικής και κοινωνικής μεταρρύθμισης.

1.3. Η ΕΤΠ θεωρεί ότι η ανακοίνωση της Επιτροπής αποτελεί σημαντική συμβολή στην διασαφήνιση του ολοένα πιο σημαντικού ρόλου που έχουν αναλάβει οι κοινωνικοί εταίροι στον κοινωνικό διάλογο στο πλαίσιο των σφαιρικών στρατηγικών στόχων της ΕΕ για την πλήρη απασχόληση και την μεγαλύτερη συνοχή.

1.4. Η ΕΤΠ εκφράζει την ικανοποίησή της για την παρουσίαση από την Επιτροπή των δυνατών συγκεκριμένων πρωτοβουλιών που έχουν σχεδιασθεί για την ενίσχυση του κοινωνικού διαλόγου σε όλα τα επίπεδα.

1.5. Η ΕΤΠ προτίθεται να στηρίξει τις προσπάθειες της Επιτροπής για την δημοσιοποίηση των αποτελεσμάτων του ευρωπαϊκού κοινωνικού διαλόγου.

2. Ο κοινωνικός διάλογος, κλειδί για καλύτερη διακυβέρνηση

2.1. Η ΕΤΠ συμφωνεί πλήρως με την εκτίμηση της Επιτροπής ότι οι κοινωνικοί εταίροι διαθέτουν την ικανότητα τακτικού, αυτόνομου διαλόγου και, κατά συνέπεια, ανεξάρτητης διαπραγμάτευσης συμφωνιών, γεγονός που καθιστά μοναδικό τον εν λόγω διάλογο.

2.2. Η ΕΤΠ συμφωνεί με την εκτίμηση της Επιτροπής για την επιρροή που κατέχουν οι κοινωνικοί εταίροι στην οργανωμένη κοινωνία των πολιτών και εκφράζει την ικανοποίησή της για τα θετικά αποτελέσματα των εταιρικών σχέσεων σε τοπικό επίπεδο (ιδίως στον τομέα της απασχόλησης), οι οποίες αναπτύχθηκαν ως νέα μορφή διακυβέρνησης.

2.3. Η ΕΤΠ είναι πεπεισμένη ότι οι στόχοι της Επιτροπής να βελτιώσει τη διαδικασία διαβούλευσης και να επεξεργασθεί το δικό της, εσωτερικό κώδικα δεοντολογίας για τη διαβούλευση με τους κοινωνικούς εταίρους θα συμβάλλουν στη βελτίωση της κοινοτικής νομοθεσίας, ιδίως στον τομέα της αγοράς εργασίας. Επίσης, η ΕΤΠ εκφράζει την ικανοποίησή της για τις προτεινόμενες πρωτοβουλίες της Επιτροπής σχετικά με την αποτελεσματικότερη συμμετοχή στα διάφορα επίπεδα και τον ευρύτερο διάλογο για τη διεύρυνση.

2.4. Η ΕΤΠ δηλώνει την πλήρη στήριξή της στην εφαρμογή από την Επιτροπή της αρχής της επικουρικότητας στον τομέα της αγοράς εργασίας δεδομένου ότι η αρχή εμπεριέχει ότι εναπόκειται κυρίως στους κοινωνικούς εταίρους να εξεύρουν κατάλληλες λύσεις στους τομείς ευθύνης τους.

2.5. Η ΕΤΠ λαμβάνει γνώση της πρότασης της Επιτροπής όσον αφορά τη διατήρησης της σαφούς διάκρισης μεταξύ, αφενός, της υποχρεωτικής και συστηματικής διαβούλευσης με τους κοινωνικούς εταίρους και, αφετέρου, τις διαβουλεύσεις που διενεργεί η Επιτροπή στις συμβουλευτικές επιτροπές της. Η ΕΤΠ συμφωνεί ότι δεν πρέπει να υπάρξει συγχώνευση των δύο διαδικασιών, ούτε ακόμη και στις περιπτώσεις όπου οι κοινωνικοί εταίροι εκπροσωπούνται σε μία από τις συμβουλευτικές επιτροπές.

2.6. Η ΕΤΠ διατηρεί ορισμένες επιφυλάξεις όσον αφορά τις γενικές παροτρύνσεις της Επιτροπής προς τους κοινωνικούς εταίρους όσον αφορά τη βελτίωση των μηχανισμών λήψης αποφάσεων σε τομείς καίριας σημασίας για τον κοινωνικό διάλογο, δεδομένου ότι η ΕΤΠ γνωρίζει ότι αυτή η διαδικασία αναθεώρησης έχει ήδη διενεργηθεί ή αρχίσει για πολλές οργανώσεις.

2.7. Η ΕΤΠ συμφωνεί πλήρως με την Επιτροπή ότι η ορατότητα του κοινωνικού διαλόγου και του ρόλου των κοινωνικών παραγόντων θα πρέπει να ενισχυθεί. Σε σχέση με αυτό, σημειώνει με ενδιαφέρον την πρόταση της Επιτροπής για τη βελτίωση της διαθέσιμης γνώσης όσον αφορά την πείρα κοινωνικού διαλόγου σε εδαφικό επίπεδο στην Ευρώπη και ζητεί από την Επιτροπή να μεριμνήσει ώστε τα μέτρα που υιοθετούνται σε σχέση με αυτό να επιτρέπουν συγκεκριμένα τον εντοπισμό και τη διάδοση των εμπειριών από τα ψηφίσματα για τον κοινωνικό διάλογο, οι οποίες έχουν συσσωρευθεί σε τοπικό και περιφερειακό επίπεδο, προκειμένου να γίνει γνωστή η ορθή πρακτική και να συμβάλει στην ανταλλαγή εμπειριών μεταξύ των παραγόντων της κοινωνικής συμφωνίας τόσο σε τοπικό όσο και σε περιφερειακό επίπεδο στα κράτη μέλη.

Επιπλέον, η ΕΤΠ εκφράζει την ικανοποίησή της διότι θα δοθεί ιδιαίτερη έμφαση στη συμμετοχή των τοπικών και περιφερειακών κοινωνικών εταίρων στο φόρουμ για την τοπική ανάπτυξη που θα πραγματοποιηθεί το 2003.

2.8. Η ΕΤΠ επισημαίνει ότι η διαβούλευση πρέπει να εξελιχθεί και να βελτιωθεί σε κοινοτικό επίπεδο με τις εθνικές αρχές ως εκπροσώπους των τοπικών και περιφερειακών αρχών/οργάνων. Σήμερα, απουσιάζει μια σταθερή σχέση μεταξύ των διαδικασιών, ενημέρωσης, διαπραγματεύσεων και λήψης αποφάσεων που διεξάγονται, σε ευρωπαϊκό επίπεδο στα πλαίσια του κοινωνικού διαλόγου όπως και η με δημοκρατικό τρόπο λήψη αποφάσεων στα συμβούλια και τις επιτροπές, κλπ. στις κοινότητες και στις περιφέρειες της Ευρώπης. Σήμερα, οι αιρετοί τους άρχοντες ως εκπρόσωποι των εργοδοτών ενημερώνονται για τα προβλήματα της αγοράς εργασίας στην ΕΕ, ωστόσο στην πράξη τους λείπει η δυνατότητα να τους επηρεάσουν άμεσα, σε ευρωπαϊκό επίπεδο, μέσω της οργάνωσης τους CEMR (Συμβούλιο των Κοινοτήτων και των Περιφερειών της Ευρώπης). Αποτελεί πρόβλημα το ότι οι εργοδότριες αυτές - περισσότερες από 80000 κοινότητες και περιφέρειες στην ΕΕ με περισσότερους από 9,4 εκατομμύρια εργαζομένους με πλήρες ωράριο - με το δημοκρατικό έρεισμα που διαθέτουν στην τοπική κοινωνία δεν αντιμετωπίζονται από την Επιτροπή ως ισότιμοι εταίροι στον κοινωνικό διάλογο.

3. Ο κοινωνικός διάλογος, δύναμη οικονομικού και κοινωνικού εκσυγχρονισμού

3.1. Η ΕΤΠ συμφωνεί με την θετική εκτίμηση της Επιτροπής όσον αφορά το δυναμικό και τις προοπτικές ανάπτυξης του κοινωνικού διαλόγου, οι οποίες μπορούν να τον μετατρέψουν στον εκσυγχρονιστικό μηχανισμό που συζητήθηκε στο Ευρωπαϊκό Συμβούλιο της Λισσαβώνας.

3.2. Λαμβανομένης υπόψη της ανάγκης να αναπτυχθούν οι καλύτεροι δυνατοί μηχανισμοί για την εφαρμογή των συνολικών ευρωπαϊκών στρατηγικών που εξαγγέλθηκαν στη διάσκεψη κορυφής της Λισαβόνας, και αφορούν συγκεκριμένα την πλήρη απασχόληση και την ενίσχυση της κοινωνικής συνοχής, γεγονός που προϋποθέτει μια διαδικασία θετικής διαχείρισης των μεταβολών, η ΕΤΠ εξέτασε με ενδιαφέρον την πρόταση της Επιτροπής σχετικά με την σύσταση τριμερούς κοινωνικής συνόδου κορυφής για τη μεγέθυνση και την απασχόληση.

3.3. Η ΕΤΠ εκφράζει την ικανοποίησή της διότι η Επιτροπή - τόσο σύντομα μετά την αναθεώρηση της μόνιμης επιτροπής απασχόλησης το 1999 - ανταποκρίθηκε στα αιτήματα που εξέφρασαν οι κοινωνικοί εταίροι στη Δήλωση του Λάακεν, ότι δηλαδή η μόνιμη επιτροπή πρέπει να αντικατασταθεί από μια τριμερή κοινωνική σύνοδο κορυφής.

3.4. Η ΕΤΠ εκφράζει την ικανοποίησή της για τις προτάσεις της Επιτροπής να συμμετάσχουν οι κοινωνικοί εταίροι στις προπαρασκευαστικές εργασίες για τους νέους κανόνες που θα διέπουν την προτεινόμενη τριμερή κοινωνική σύνοδο κορυφής και να συνδεθούν τόσο με την προετοιμασία όσο και με την παρακολούθηση των εν λόγω συνόδων.

3.5. Η ΕΤΠ σημειώνει με ικανοποίηση ότι η Ανακοίνωση της Επιτροπής περιλαμβάνει επίσης περιγραφή των υπόλοιπων οργάνων στα οποία θα συμμετέχουν οι κοινωνικοί εταίροι στο πλαίσιο των τριμερών συζητήσεων στην ΕΕ και τα οποία θεσπίσθηκαν ενόψει της οικονομικής και νομισματικής ολοκλήρωσης, της υλοποίησης της εσωτερικής αγοράς και των συναντήσεων που προηγούνται των διασκέψεων κορυφής του Ευρωπαϊκού Συμβουλίου, π.χ. η διαδικασία της Κολονίας, η διαδικασία του Κάρντιφ και οι συναντήσεις με την τρόικα.

3.6. Η ΕΤΠ συμφωνεί πλήρως με την παρατήρηση της Επιτροπής ότι οι κοινωνικοί εταίροι μπορούν να συμβάλλουν αποφασιστικά στην αλλαγή π.χ. συμμετέχοντας ενεργά στην ανοιχτή μέθοδο συντονισμού, η οποία εισήχθη ως νέος πολιτικός μηχανισμός παράλληλα με τη στρατηγική της Λισαβόνας.

3.7. Η ΕΤΠ συμμετέχει ενεργά στην κατάρτιση σχεδίων δράσης σε τοπικό και περιφερειακό επίπεδο ως μέρος της διαδικασίας του Λουξεμβούργου και, συνεπώς, είναι ιδιαίτερα ικανοποιημένη για την πρόθεση της Επιτροπής να συμπεριλάβει τον τομέα της απασχόλησης στην ανοιχτή διαδικασία συντονισμού και, επομένως, να διαβουλευθεί με τους κοινωνικούς εταίρους πριν από την επεξεργασία των προτάσεων οδηγίας για την απασχόληση.

3.8. Όσον αφορά την συνολική αξιολόγηση της Επιτροπής για τον διμερή κοινωνικό διάλογο, την εξέλιξή του, την εφαρμογή γνωστών νομικών μέσων και την ενσωμάτωση νέων μορφών συνεργασίας, η ΕΤΠ λαμβάνει υπόψη την επικριτική στάση της Επιτροπής, ιδίως στο κεφάλαιο για το έργο των διεπαγγελματικών οργανώσεων σε καίριους τομείς όπως οι διαπραγματεύσεις και η παρακολούθηση συμφωνιών και δηλώσεων καθώς και οι εκθέσεις σχετικά με την εφαρμογή σε εθνικό επίπεδο. Στο σημείο αυτό, η ΕΤΠ επιθυμεί να τονίσει στην Επιτροπή στα αποτελέσματα που επέτυχαν οι CEEP, UNICE και ΕTUC από τότε που προσχώρησαν στη συμφωνία της Val Duchesse το 1985 μέσω διμερών διαπραγματεύσεων με τη μορφή γενικών ευρωπαϊκών συμφωνιών και πρόσφατα, Μάϊος 2002, τη συμφωνία για την τηλεργασία.

3.9. Η ΕΤΠ παρακολουθεί με ενδιαφέρον τις πρωτοβουλίες αναδιάρθρωσης του κοινωνικού διαλόγου στους διάφορους τομείς.

3.10. Η ΕΤΠ καλεί την Επιτροπή να συνεχίσει να παρακολουθεί τις εξελίξεις και την συνεχιζόμενη εργασία για τη θέσπιση νέων επιτροπών όταν θα πληρούνται οι προϋποθέσεις.

4. Ο κοινωνικός διάλογος και η διεύρυνση

4.1. Η ΕΤΠ εκφράζει την ικανοποίησή της για τις προτάσεις της Επιτροπής όσον αφορά τις υποψήφιες χώρες, ιδίως το γεγονός ότι η Επιτροπή επιθυμεί να αξιοποιήσει πλήρως όλα τα χρηματοδοτικά μέσα για να ενισχύσει την θέση των κοινωνικών εταίρων στις υποψήφιες χώρες.

4.2. Η ΕΤΠ ζητεί από την Επιτροπή να στηρίξει την ανάπτυξη των εθνικών δομών για τους κοινωνικούς εταίρους στις υποψήφιες χώρες, τόσο σε επίπεδο διεπαγγελματικό όσο και τομεακό, διότι τέτοιες δομές αποτελούν προϋπόθεση για την αποτελεσματική συμμετοχή στον κοινωνικό διάλογο σε ευρωπαϊκό επίπεδο.

4.3. Η ΕΤΠ εκφράζει την ικανοποίησή της για τις πρωτοβουλίες που έχουν ήδη εφαρμόσει οι κοινωνικοί εταίροι στις υποψήφιες χώρες σε συνεργασία με τις ομόλογες οργανώσεις, πολλές από τις οποίες έχουν ήδη θέσει υποψηφιότητα και έχουν γίνει δεκτές στις ευρωπαϊκές οργανώσεις.

5. Οι απόψεις της ΕΤΠ σχετικά με τις πρωτοβουλίες για την ενίσχυση του κοινωνικού διαλόγου σε όλα τα επίπεδα

5.1. Ο όρος "κοινωνικός διάλογος" χρησιμοποιείται πλέον για κάθε δραστηριότητα στην οποία συμμετέχουν οι κοινωνικοί εταίροι. Κατά συνέπεια, η ΕΤΠ ζητεί από την Επιτροπή να συνεχίσει να διακρίνει σαφώς τον διάλογο των κοινωνικών εταίρων με την ΕΕ και το διμερή διάλογο που πραγματοποιείται μεταξύ κοινωνικών εταίρων.

5.2. Η ΕΤΠ αναγνωρίζει και σέβεται το ρόλο που προσδίδει η Συνθήκη στην Επιτροπή και αφορά την ανάπτυξη του κοινωνικού διαλόγου. Ωστόσο, επιθυμεί να ενθαρρύνει την Επιτροπή να συνεχίσει στο μέλλον να σέβεται τις προθέσεις που εξέφρασαν οι διεπαγγελματικοί κοινωνικοί εταίροι στη συμβολή τους για την διάσκεψη κορυφής του Λάακεν όσον αφορά την ανάπτυξη ενός πιο αυτόνομου κοινωνικού διαλόγου και, με τον τρόπο αυτό, τη θέσπιση συγκεκριμένων μέτρων στο πλαίσιο ενός κοινού προγράμματος εργασίας για την διασφάλιση της καλύτερης οργάνωσης του κοινωνικού διαλόγου.

5.3. Η ΕΤΠ επικροτεί την τήρηση της αρχής της επικουρικότητας στην κοινοτική πολιτική για την αγορά εργασίας και επιμένει στην συμμετοχή των κοινωνικών εταίρων όταν πρόκειται να εφαρμοσθεί σε εθνικό επίπεδο μια ευρωπαϊκή νομοθετική πράξη που προκύπτει από μια συμφωνία που επιτεύχθηκε σε ευρωπαϊκό επίπεδο. Η ΕΤΠ καλεί την Επιτροπή να εξετάσει εάν τα κράτη μέλη έχουν αναλάβει τις απαραίτητες και υπεύθυνες πρωτοβουλίες ώστε να συμπεριλάβουν τους κοινωνικούς εταίρους στην εθνική εφαρμογή μιας τέτοιας νομοθεσίας.

5.4. Η ΕΤΠ καλεί την Επιτροπή να εξετάσει πώς η ΕΤΠ, η οποία κατέχει εκτεταμένη εμπειρία στα τοπικά και περιφερειακά σχέδια δημιουργίας θέσεων απασχόλησης, μπορεί να συμμετάσχει στο έργο των τριμερών κοινωνικών συνόδων τις οποίες προτίθεται να θεσπίσει η Επιτροπή.

5.5. Η ΕΤΠ επαναλαμβάνει το αίτημά της να επανεξετάσει η Επιτροπή την πρόταση για τον τεχνικό συντονισμό της αντιπροσωπείας των εργοδοτών στις τριμερείς κοινωνικές συνόδους προκειμένου να διασφαλισθεί ότι οι εργοδότες από τον δημόσιο τομέα να έχουν την ίδια μεταχείριση με τους εργοδότες από τον ιδιωτικό τομέα.

5.6. Η ΕΤΠ ζητεί από την Επιτροπή, ύστερα από διαβούλευση με τους κοινωνικούς εταίρους, να αναπτύξει περαιτέρω τις απόψεις της όσον αφορά την ενδεχόμενη εξέλιξη του κοινωνικού διαλόγου, η οποία μακροπρόθεσμα θα μπορούσε να οδηγήσει τις ευρωπαϊκές συλλογικές συμβάσεις σε πηγή δικαίου, κατά τρόπον ώστε να μπορεί να ενσωματωθεί η πτυχή αυτή στις συζητήσεις για την προσεχή αναθεώρηση της Συνθήκης.

5.7. Η ΕΤΠ προτείνει στην Επιτροπή να συνεργασθεί με τους κοινωνικούς εταίρους για την πραγματοποίηση μελετών σχετικά με μηχανισμούς διευθέτησης των διαφορών ερμηνείας όσον αφορά τις ευρωπαϊκές συμφωνίες που διαπραγματεύθηκαν και εφαρμόζουν οι διεπαγγελματικές και κλαδικές οργανώσεις εργαζομένων στη βιομηχανία και οι οργανώσεις εργοδοτών.

5.8. Η ΕΤΠ στηρίζει την εκτίμηση της Επιτροπής σχετικά με τις εταιρικές σχέσεις τοπικού επιπέδου, οι οποίες μπορούν να συμπεριλάβουν ολόκληρες πόλεις ή βιομηχανικές ζώνες. Η ΕΤΠ σημειώνει την πρόθεση της Επιτροπής να θεσπίσει διάλογο με τους υπόλοιπους παράγοντες της κοινωνίας των πολιτών, συμπεριλαμβανομένων και των ΜΚΟ. Η ΕΤΠ εκτιμά ότι για να επιτύχουν οι τοπικές εταιρικές σχέσεις, πρέπει να συμμετάσχουν οι κοινωνικοί εταίροι. Η ΕΤΠ ζητεί επίσης από την Επιτροπή να προβεί στην απαραίτητη διάκριση μεταξύ των παραγόντων αυτών της κοινωνίας των πολιτών και των κοινωνικών εταίρων, δεδομένου ότι μόνον οι τελευταίοι εκπροσωπούν άμεσα τα συμφέροντα που σχετίζονται με την αγορά εργασίας και διαθέτουν την απαραίτητη ικανότητα να συμμετάσχουν σε ανεξάρτητο διάλογο που μπορεί να καταλήξει σε συλλογικές συμβάσεις.

5.9. Η ΕΤΠ συνιστά στην Επιτροπή να επανεξετάσει τη σύνθεση μιας σειράς συμβουλευτικών επιτροπών προκειμένου να ερευνήσει τις δυνατότητες χορήγησης στους κοινωνικούς εταίρους του ίδιου καθεστώτος και της ίδιας θέσης όπως ισχύει και στην Συμβουλευτική Επιτροπή για τις ίσες ευκαιρίες ανδρών και γυναικών, δηλαδή το καθεστώς ισότιμου μέλους.

Βρυξέλλες, 20 Νοεμβρίου 2002.

Ο Πρόεδρος

της Επιτροπής των Περιφερειών

Albert Bore

(1) ΕΕ C 93 της 6.4.1999, σ. 54.

(2) ΕΕ C 192 της 12.8.2002 σ. 24.

(3) COM(2002) 341 τελικό.